Mianmar is afgryslik; dis 'n bloedbad, sê jeug-aktivis | Netwerk24
Minstens 18 mense is Woensdag dood nadat veiligheidsmagte in Mianmar op betogers losgebrand het.
Soldate het sedert die inhegtenisname van die demokraties verkose leier Aung San Suu Kyi op 1 Februarie toenemend geweld gebruik om betogers in die land in bedwang te bring. Betogers eis die vrylating van Suu Kyi.
"Dit is afgryslik; dis 'n bloedbad. Geen woorde kan die situasie en ons gevoelens beskryf nie," het die jeug-aktivis, Thinzar Sjoenlei Ji, Woensdag in 'n boodskap aan die nuusagentskap Reuters gesê.
In die hoofstad Jangon het ooggetuies gesê minstens agt mense is dood, een vroeg die dag en sewe ander toe die veiligheidsmagte met outomatiese wapens op inwoners in 'n woonbuurt in die noorde van die stad losgebrand het.
Betogers met tuisgemaakte skilde het Woensdag met soldate in Mandalai, Mianmar, slaags geraak.Foto: Reuters
"Ek het aanhoudend skote gehoor. Ek het op die grond gaan lê. Hulle het baie geskiet," het een van die betogers, die 23-jarige Kaoeng Pjae Sone Toen gesê.
'n Gemeenskapsleier, Htoet Paing, het gesê die hospitaal daar het hom meegedeel dat sewe mense dood is. Die hospitaal kon dit egter nie onmiddellik bevestig nie. Volgens 'n plaaslike koerant, die Monywa Gazette, is sewe mense in die middestad van Moniwa doodgeskiet.
Ander is op verskillende plekke vermoor, waaronder die tweede grootste stad Mandalai, die noordelike stad van Hpakant en Mjingjan.
Minstens 40 mense is dood sedert die staatsgreep.
"Die land is soos die Tiananmen-plein in die meeste van sy groot stede," het die aartsbiskop van Jangon, kardinaal Charles Maoeng Bo, op Twitter gesê en verwys na die gewelddadige onderdrukking van betogings deur studente in Beijing in 1989.